
Д О К Л А Д

за извършена комплексна проверка на обект: Находище за флуорид „Лукина падина”, с. Железна, общ. Чипровци и Обогатителна фабрика за производство на флуорид в землището на гр. Чипровци, обл. Монтана, стопанисвани от „България флуорит” ЕООД, гр. София, на основание Заповед № РД-024/12.03.2013 г. на Директора на РИОСВ – Монтана

Извършената на 18.03.2013 г. комплексна проверка е с цел установяване съответствието на дейността, упражнявана от дружеството с нормативните изисквания по опазване на околната среда.

Към момента на проверката добив на флуоритова суровина се извършва от участък „Лукина падина”. За изграждането на подземния рудник за добив на флуоритова суровина и обогатителна фабрика за нейната първична преработка е преценено да не се извършва ОВОС с решение № МО 20-ПР/2005 г. Разширението на рудника с нов участък „Птичи дол – „Велин дол”, за което е издадено Решение по ОВОС № МО 2-2/2010 г. все още не е въведено в експлоатация.
Смилането и флотацията на суровината до получаването на краен продукт – калциев флуорид се осъществява в обогатителната фабрика. Добивът се извършва по подземен способ и не предизвиква увреждане на почвите. Изкопните земни маси при строителството на склада – ядкохранилище ще се извозят на хвостохранилището за надстройване на клетките.
Цялостният работен проект за новия участък „Птичи дол – „Велин дол” със заложени мерки за опазване и възстановяване на околната среда е представен за съгласуване в МИЕТ, съгласно мерки 3.1 и 3.2 на решението по ОВОС.

На производствената площадка се извършва съхранение, употреба и производство на химични вещества и смеси. Съхранява се натриев хидрооксид – 3 тона; лупромин – 15 тона; натриев флуорид – 0,5 тона; картофен декстрин – 30 тона и калциев флуорид – 500 тона. За всички химични вещества и смеси са представени ИЛБ, отговарящи на Приложение № 2 на Регламент 1907/2006 г. Представени са ИЛБ и за всички химични вещества и смеси, използвани в малки количества в химичната лаборатория. Съхранението на хим. в-ва и смеси се извършва извън производствените помещения. Предстои въвеждане в експлоатация на склад – ядкохранилище, в който ще има участък за съхранение на ОХВ и смеси. Условията на съхранение отговарят на изискванията в ИЛБ и на Наредбата за реда и начина на съхранение на ОХВ и смеси.
Образуваните отпадъци са класифицирани по реда на Наредба 3/2004 г. и съгласно усл. 9 на решението по ОВОС. Изготвена е програма за дейностите с отпадъци, като същата запазва действието си до изтичане на срока й. Дружеството е сключило договор за предаване на опасни отпадъци. Водят се отчетни книги, заверени от РИОСВ – Монтана, за количествата образувани отпадъци. Дадени са указания за прилагането на Наредба 2/2013 г.
Отоплението и климатизацията на административната сграда на флотационната фабрика се извършва от климатична инсталация, в която се използва хладилен агент – фреон тип 410А, в количество 28 кг. Дружеството е сключило договор за абонамент за профилактика на климатичната инсталация. По време на проверката не е представено досие на системата, съгласно изисквания на наредбата за установяване на мерки по прилагане на Регламент (ЕО) 842/2006 г., относно някой флуорирани парникови газове.

Водоснабдяването на  обогатителната фабрика е съгласно Разрешително за водовземане № 111-30075/02.02.2012 г., като за 2012 г. използваното количество е 381210 м3. Вода за питейно-битови нужди се доставя от „ВиК” ООД, гр. Монтана, съгласно договор 01209/29.06.2011 г. За заустване на производствените и битово-фекалните води е издадено Разрешително за заустване № 131500013/07.02.2012 г. и Решение № 928/15.11.2012 г. за изменението му. През 2012 г. чрез поток 1 са заустени 9904 м3 битово-фекални води в р. Огоста. Чрез поток 2 са заустени 368029 м3, избистрени в хвостохранилището води в р. Голям Буковец. Представени са 2 бр. декларации по чл. 194 б от закона за водите, съответно за водовземането и заустването на водите и отчет за питейната, битово-фекалната и промишлената вода, консумирана през 2012 г. Изпълнява се условието за провеждане на собствен мониториг, протоколите се представят своевременно в РИОСВ – Монтана.
Изпълнява се условие 7 и мярка 1.5 от решението по ОВОС по отношение изготвяне на оперативен план за дейностите по време на експлоатация на хвостохранилището.

